መስከረም 16 ቀን የሚከበረው የደመራ በዓል በሰቃልያነ ክርስቶስ አይሁድ እኵይ ተግባር የተቀበረውን መስቀል ለማግኘት ንግሥት እሌኒ ቁፋሮ ያስጀመረችበትና ከተገኘም በኋላ ቅዳሴ ቤቱ የተከበረበት ዋዜማና ቤተ ክርስቲያኑ የተባረከበት ዕለት ነው፡፡ በዚህ ዕለት ምእመኑ በየአጥቢያው የመስቀል ደመራ ይዞታ ዕንጨቱን እያመጣ ይደምራል፡፡ ካህናቱም በደመራው ፊት ለፊት ጸሎት አድርሰው “መስቀል ኣብርሃ በከዋክብት አሠርገወ ሰማየ እምኵሉሰ ፀሐየ አርኣየ” እያሉ ደመራውን ይዞራሉ፡፡ ማታ ሕዝቡ በየደጁ ችቦውን እያበራ ደስታውን ሲገልጥ ያመሻል፡፡ በዐሥራ ሰባት ጠዋት ደመራው ይለኮሳል፡፡ ዐመድ እስኪኾን ድረስ ከተቃጠለ በኋላ ደመራው የተጸለየበትና የተባረከ ስለሆነ ሕዝቡ አመዱንና ትርኳሹን እየተሻማ ወደየቤቱ ይዞ ይሄዳል፤ ለሰውም ለከብትም መድኃኒት ነው፡፡ በአዲስ አበባና በአካባቢው ግን ደመራውን የሚያቃጥሉት ወዲያው ጸሎቱ እንዳበቃ ነው፡፡
